title: 2007/614/Euratomas: 2007 m. sausio 30 d. Tarybos sprendimas dėl Komisijos vykdomo Europos atominės energijos bendrijos ir Japonijos Vyriausybės susitarimo bendrai įgyvendinti platesnio požiūrio veiklą branduolių sintezės energijos mokslinių tyrimų srityje sudarymo

text:
21.9.2007

               LT

               Europos Sąjungos oficialusis leidinys

               L 246/32

         TARYBOS SPRENDIMAS
   2007 m. sausio 30 d.
   dėl Komisijos vykdomo Europos atominės energijos bendrijos ir Japonijos Vyriausybės susitarimo bendrai įgyvendinti platesnio požiūrio veiklą branduolių sintezės energijos mokslinių tyrimų srityje sudarymo
   (2007/614/Euratomas)
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdama į Komisijos pasiūlymą,
   kadangi:

               (1)

               Remdamasi 2000 m. lapkričio 16 d. Tarybos priimtais derybų nurodymais su pakeitimais, padarytais 2002 m. gegužės 27 d., 2003 m. lapkričio 26 d. ir 2004 m. lapkričio 25 d. Tarybos sprendimais, Komisija derėjosi su Kinijos Vyriausybe, Japonijos Vyriausybe, Indijos Respublikos Vyriausybė, Korėjos Respublikos Vyriausybe, Rusijos Federacijos Vyriausybe ir Jungtinių Amerikos Valstijų Vyriausybe dėl Susitarimo įsteigti Tarptautinę ITER branduolių sintezės energijos organizaciją siekiant bendrai įgyvendinti ITER projektą.

               (2)

               2005 m. birželio 28 d. Maskvoje vykusiame ministrų susitikime ITER derybų Šalys susitarė, kad ITER bus statomas Kadaraše. Jos taip pat susitarė dėl pridėto bendrojo dokumento, kuriame aptariamas priimančiosios Šalies (Euratomo) ir nepriimančiosios šalies (Japonijos) vaidmuo ITER projekte.

               (3)

               Remdamasi pirmiau minėtu bendruoju dokumentu ir iš dalies pakeistais Tarybos derybų nurodymais, Komisija derėjosi su Japonijos Vyriausybe dėl Susitarimo bendrai vykdyti platesnio požiūrio veiklą.

               (4)

               2006 m. birželio 20 d. Tokijuje vykusiame susitikime Euratomo ir Japonijos atstovai priėmė Derybų dėl susitarimo įgyvendinti platesnio požiūrio veiklą galutinę ataskaitą, kurioje patvirtinta, kad derybos baigtos, ir nurodomi papildomi Euratomo ir Japonijos parengti dokumentai.

               (5)

               2006 m. lapkričio 22 d. Euratomo ir Japonijos atstovai pasirašė Bendrą deklaraciją dėl platesnio požiūrio veiklos įgyvendinimo, kurioje išsamiai nurodomi Šalių įnašai platesnio požiūrio veiklai vykdyti.

               (6)

               Komisijos vykdomas Europos atominės energijos bendrijos ir Japonijos Vyriausybės susitarimo bendrai vykdyti platesnio požiūrio veiklą branduolių sintezės energijos mokslinių tyrimų srityje sudarymas, turėtų būti patvirtintas,

         NUSPRENDĖ:
   1 straipsnis
   1.   Komisijos vykdomas Europos atominės energijos bendrijos ir Japonijos Vyriausybės susitarimo bendrai vykdyti platesnio požiūrio veiklą branduolių sintezės energijos mokslinių tyrimų srityje sudarymas Europos atominės energijos bendrijos vardu yra patvirtinamas.
   2.   Susitarimo tekstas pridedamas prie šio sprendimo.

      Priimta Briuselyje, 2007 m. sausio 30 d.

            Tarybos vardu

            Pirmininkas

         P. STEINBRÜCK

    ---documentbreak---

               21.9.2007

               LT

               Europos Sąjungos oficialusis leidinys

               L 246/34

         SUSITARIMAS
   Japonijos Vyriausybės ir Europos atominės energijos bendrijos susitarimas bendrai vykdyti platesnio požiūrio veiklą branduolių sintezės energijos mokslinių tyrimų srityje
   JAPONIJOS VYRIAUSYBĖ ir EUROPOS ATOMINĖS ENERGIJOS BENDRIJA (toliau – Euratomas) (toliau – Šalys),
   ATSIŽVELGDAMOS į Japonijos Vyriausybės ir Europos atominės energijos bendrijos bendradarbiavimo susitarimą valdomos termobranduolinės sintezės srityje;
   ATSIŽVELGDAMOS į 2005 m. birželio 28 d. Maskvoje vykusiame ministrų susitikime dėl ITER šalių atstovų priimtą Bendrą deklaraciją ir jos priedą „Bendras dokumentas dėl priimančiosios šalies ir nepriimančiosios šalies ITER projekte“ (toliau – Bendrasis dokumentas), kuriuose yra nustatyti pagrindiniai platesnio požiūrio veiklos vykdymo principai;
   ATSIŽVELGDAMOS į „2006 m. lapkričio 22 d. Japonijos Vyriausybės atstovų ir Euratomo bendrą deklaraciją dėl platesnio požiūrio veiklos įgyvendinimo“ (toliau – Briuselio bendra deklaracija);
   PRISIMINDAMOS Šalių indėlius į pasirengimą įgyvendinti ITER projektą vykdant ITER techninio projektavimo veiklą ir įsteigiant ITER Tarptautinę branduolių sintezės energijos organizaciją;
   PRIPAŽINDAMOS Tarptautinės atominės energetikos agentūros vaidmenį ITER projekte ir Šalių bendradarbiavimą branduolių sintezės mokslinių tyrimų ir plėtros srityse vadovaujant Ekonominio bendradarbiavimo ir plėtros organizacijos Tarptautinei energetikos organizacijai;
   NORĖDAMOS bendrai įgyvendinti platesnio požiūrio veiklą, kuria remiamas ITER projektas ir kuo skubesnis branduolių sintezės energijos taikus naudojimas pagal tvarkaraštį, atitinkantį ITER statybos etapą,
   SUSITARĖ:
   1   SKYRIUS
   ĮVADAS
   1 straipsnis
   Tikslas
   Šio Susitarimo tikslas – sukurti platesnio požiūrio veiklos (toliau – platesnio požiūrio veikla) bendro įgyvendinimo konkrečių procedūrų ir tvarkos pagrindą siekiant remti ITER projektą ir skubų branduolių sintezės energijos taikų naudojimą remiantis Bendruoju dokumentu.
   2 straipsnis
   Platesnio požiūrio veiklos metmenys
   1.   Platesnio požiūrio veikla apims šiuos tris projektus:

               a)

               Tarptautinio sintezės medžiagų apšvitinimo įrenginio techninio patvirtinimo ir techninio projektavimo veiklos projektas (IFMIF/EVEDA);

               b)

               Tarptautinio branduolių sintezės energijos mokslinių tyrimų centro (toliau – IFERC) projektas; ir

               c)

               Pagalbinio tokamako programos projektas.

         2.   Remiantis Bendru dokumentu ir Briuselio bendra deklaracija, platesnio požiūrio veikla įgyvendinama pagal tvarkaraštį, atitinkantį ITER statybos etapą.
   3.   Šiame Susitarime yra nustatyti bendrieji principai, reglamentuojantys platesnio požiūrio veiklą. Kiekvieno platesnio požiūrio veiklos projekto konkretūs principai yra nustatyti I, II ir III prieduose, kurie yra sudėtinė šio Susitarimo dalis.
   2   SKYRIUS
   PLATESNIO POŽIŪRIO VEIKLOS ADMINISTRACINĖ STRUKTŪRA
   3 straipsnis
   Platesnio požiūrio veiklos valdymo komitetas
   1.   Įsteigiamas platesnio požiūrio veiklos valdymo komitetas (toliau – valdymo komitetas), kuris pagal šį Susitarimą yra atsakingas už bendrą platesnio požiūrio veiklos įgyvendinimo valdymą ir priežiūrą.
   2.   Valdymo komitetui padeda sekretoriatas, įsteigtas pagal 4 straipsnio 1 dalį (toliau – sekretoriatas).
   3.   Valdymo komitetas yra juridinis asmuo ir santykiuose su kitomis valstybinėmis ir tarptautinėmis organizacijomis bei Šalių teritorijose turi pakankamą teisnumą ir veiksnumą savo funkcijoms vykdyti ir tikslams pasiekti.
   4.   Kiekviena Šalis paskiria vienodą valdymo komiteto narių skaičių ir skiria po vieną iš savo paskirtų narių delegacijos vadovu.
   5.   Valdymo komitetas bent du kartus per metus posėdžiauja pakaitomis Europoje ir Japonijoje arba kitu susitartu laiku ir vietose. Posėdžiui pirmininkauja priimančiosios Šalies delegacijos vadovas. Valdymo komiteto posėdžius sušaukia jo pirmininkas.
   6.   Valdymo komitetas sprendimus priima bendru susitarimu.
   7.   Valdymo komiteto išlaidas Šalys apmoka tarpusavio susitarimu.
   8.   Valdymo komitetas:

               a)

               paskiria sekretoriato darbuotojus, kaip nustatyta 4 straipsnio 1 dalyje;

               b)

               paskiria kiekvieno platesnio požiūrio veiklos projekto vadovą, kaip nustatyta 6 straipsnio 1 dalyje (toliau – projekto vadovas (-ai));

               c)

               tvirtina kiekvieno platesnio požiūrio veiklos projekto planą, darbo programą ir metinę ataskaitą, kaip nustatyta 3 skyriuje (toliau atitinkamai – projekto planas (-ai), darbo programa (-os) ir metinė (-ės) ataskaita (-os));

               d)

               tvirtina projekto grupės, kaip nustatyta 6 straipsnio 2 dalyje, (toliau – projekto grupė (-ės)) struktūrą;

               e)

               kasmet paskiria ekspertus, kuriuos Šalis pasamdo darbui projekto grupėje kaip įnašo natūra dalį, kaip nustatyta 12 straipsnio 1 dalies a punkto ii papunktyje (toliau – ekspertai);

               f)

               remiantis 25 straipsniu, priima sprendimą dėl bet kurios kitos Susitarimo įsteigti Tarptautinę ITER branduolių sintezės energijos organizaciją siekiant bendrai įgyvendinti ITER projektą (toliau – ITER susitarimas) šalies dalyvavimo platesnio požiūrio veiklos projekte ir dėl atitinkamų susitarimų su ta Šalimi sudarymo dėl tokio dalyvavimo; ir

               g)

               vykdo bet kurias kitas funkcijas, kurių gali prireikti valdant ir prižiūrint platesnio požiūrio veiklą.

         4 straipsnis
   Sekretoriatas
   1.   Valdymo komitetas įsteigia sekretoriatą, kurio būstinė yra Japonijoje. Valdymo komitetas paskiria sekretoriato darbuotojus.
   2.   Sekretoriatas padeda valdymo komitetui. Valdymo komitetas apibrėžia sekretoriato funkcijas. Sekretoriatas:

               a)

               gauna ir perduoda valdymo komiteto oficialius pranešimus;

               b)

               rengia valdymo komiteto susirinkimus;

               c)

               rengia valdymo komiteto administracines ir kitas ataskaitas; ir

               d)

               vykdo kitą valdymo komiteto nustatytą veiklą.

         5 straipsnis
   Projekto komitetas
   1.   Šalys įsteigia kiekvieno platesnio požiūrio veiklos projekto komitetą (toliau – projekto komitetas).
   2.   Kiekviena Šalis paskiria po vienodą kiekvieno projekto komiteto narių skaičių.
   3.   Kiekvienas projekto komitetas posėdžiauja ne rečiau kaip du kartus per metus. Projekto komitetas posėdžiauja Japonijoje, jeigu jis nenusprendžia kitaip. Valdymo komitetas paskiria kiekvieno projekto komiteto pirmininką iš to projekto komiteto narių.
   4.   Kiekvienas projekto komitetas sprendimus priima bendru susitarimu.
   5.   Kiekvieno projekto komiteto sekretoriato funkcijų vykdymą užtikrina atitinkamas projekto vadovas, kaip nustatyta 6 straipsnyje.
   6.   Kiekvienas projekto komitetas:

               a)

               teikia rekomendacijas apie atitinkamų projektų planų, darbo programų ir metinių ataskaitų projektus, kuriuos projekto vadovas pateikia valdymo komitetui pagal 3 skyrių;

               b)

               vykdo atitinkamo platesnio požiūrio veiklos projekto pažangos stebėseną ir teikia pažangos ataskaitas; ir

               c)

               vykdo kitas valdymo komiteto pavestas užduotis.

         6 straipsnis
   Projekto vadovas ir projekto grupė
   1.   Valdymo komitetas paskiria kiekvieno platesnio požiūrio veiklos projekto vadovą. Projekto vadovas atsako už projekto įgyvendinimo koordinavimą, kaip nurodyta I, II ir III prieduose.
   2.   Kiekvienam projekto vadovui pareigas ir užduotis atlikti padeda jo projekto grupė. Kiekvienoje projekto grupėje yra ekspertų ir kitų narių, pavyzdžiui, kviestinių mokslininkų. Projekto grupės struktūrą tvirtina valdymo komitetas atitinkamo projekto vadovo siūlymu.
   3.   Kiekvienas projekto vadovas:

               a)

               įgyvendinant darbo programą, vadovauja projekto grupės darbui, jį organizuoja ir prižiūri;

               b)

               pasitaręs su atitinkamu projekto komitetu rengia projekto planą, darbo programą ir metinę ataskaitą ir teikia juos tvirtinti valdymo komitetui;

               c)

               prašo pagal 7 straipsnio 1 dalį Japonijos Vyriausybės paskirtos įgyvendinančiosios agentūros (toliau – Japonijos įgyvendinančioji agentūra) apmokėti atitinkamo projekto grupės išlaidas pagal 17 straipsnį;

               d)

               atsiskaito už kiekvienos Šalies įnašą;

               e)

               užtikrina projekto komiteto sekretoriato funkcijas; ir

               f)

               projekto komitetui teikia atitinkamo platesnio požiūrio veiklos projekto pažangos ataskaitas.

         7 straipsnis
   Įgyvendinančiosios agentūros
   1.   Kiekviena Šalis paskiria įgyvendinančiąją agentūrą vykdyti su platesnio požiūrio veiklos įgyvendinimu susijusius įsipareigojimus (toliau – įgyvendinančioji (-osios) agentūra (-os)), visų pirma įsipareigojimus parūpinti įgyvendinimui reikalingų išteklių. Jeigu įgyvendinančiosios agentūros nepaskiriamos net po šio Susitarimo įsigaliojimo, Šalys skubiai surengia tarpusavio konsultacijas, siekdamos išspręsti šį klausimą.
   2.   Japonijos įgyvendinančioji agentūra priima projektų grupes ir parūpina darbui reikalingą darbo vietą, įskaitant patalpas biurui, prekes ir paslaugas projektų grupių atliekamoms užduotims įgyvendinti pagal I, II ir III prieduose nustatytas sąlygas.
   3.   Pagal 3 straipsnio 1 dalį Japonijos įgyvendinančioji agentūra atsako už finansinių įnašų, dėl kurių susitarta, veiklos išlaidoms padengti ir finansinių įnašų kiekvienos platesnio požiūrio veiklos projekto grupės išlaidoms padengti valdymą pagal atitinkamą projekto planą ir darbo programą. Tų finansinių įnašų valdymui Japonijos įgyvendinančioji agentūra skiria už Šalių finansinių įnašų valdymą atsakingą asmenį. Šis asmuo:

               a)

               ragina Šalį (-is) arba įgyvendinančiąją (-sias) agentūrą (-as) sumokėti finansinius įnašus pagal projekto planus ir darbo programas; ir

               b)

               atskirai tvarko kiekvienam platesnio požiūrio veiklos projektui skirtų finansinių įnašų apskaitą ir saugo visus su finansiniais įnašais susijusius apskaitos ir kitus dokumentus ne mažiau kaip penkerius metus po šio Susitarimo galiojimo pabaigos ar nutraukimo.

         4.   Japonijos įgyvendinančioji agentūra imasi reikiamų priemonių, kad būtų gauti visi Japonijos galiojančiuose įstatymuose ir kituose teisės aktuose numatyti leidimai ir licencijos, kurių reikia platesnio požiūrio veiklai įgyvendinti.
   3   SKYRIUS
   PLATESNIO POŽIŪRIO VEIKLOS IR FINANSINIO AUDITO ĮGYVENDINIMO PRIEMONĖS
   8 straipsnis
   Projekto planas
   1.   Pasitaręs su atitinkamu projekto komitetu, kiekvienas projekto vadovas ne vėliau kaip iki kiekvienų metų kovo 31 d. valdymo komitetui tvirtinti pateikia atitinkamo platesnio požiūrio veiklos projekto planą.
   2.   Kiekvienas projekto planas apima visą projekto trukmę ir yra reguliariai atnaujinamas. Projekto plane:

               a)

               nurodomas bendras veiklos planas, įskaitant projekto įgyvendinimo tvarkaraštį ir pagrindinius etapus, atsižvelgiant į pasiektą pažangą; ir

               b)

               pateikiama išsami informacija apie jau sumokėtus ir ateityje mokėtinus įnašus tokio projekto įgyvendinimui.

         9 straipsnis
   Darbo programa
   Pasitaręs su atitinkamu projekto komitetu, kiekvienas projekto vadovas ne vėliau kaip kiekvienų metų spalio 31 d. valdymo komitetui tvirtinti pateikia atitinkamo platesnio požiūrio veiklos projekto metinę darbo programą. Darbo programose pateikiama išsami informacija apie atitinkamus projekto planus ir veiklos, kuri bus vykdoma, praktinis aprašymas, įskaitant tikslus, planavimą, bendras išlaidas ir kiekvienos Šalies teiktinus įnašus.
   10 straipsnis
   Metinė ataskaita
   1.   Ne vėliau kaip iki kiekvienų metų kovo 31 d. kiekvienas projekto vadovas valdymo komitetui patvirtinti pateikia metinę veiklos, vykdomos įgyvendinant atitinkamą platesnio požiūrio veiklos projektą, ataskaitą, įskaitant glaustą informaciją apie kiekvienos Šalies suteiktus įnašus ir apie Japonijos įgyvendinančiosios agentūros tam projektui suteiktas lėšas pagal 7 straipsnio 3 dalį. Valdymo komitetui patvirtinus metinę ataskaitą, projekto vadovas ataskaitą ir visas valdymo komiteto pastabas perduoda Šalims ir įgyvendinančiosioms agentūroms.
   2.   Japonijos įgyvendinančioji agentūra kiekvienam projekto vadovui pateikia duomenis reikalingus apibendrinant kiekvienos Šalies suteiktus įnašus ir Japonijos įgyvendinančiosios agentūros tam projektui suteiktas lėšas.
   3.   8–10 straipsniuose numatyti projektų planai, darbo programos ir metinės ataskaitos bei kiti platesnio požiūrio veiklai įgyvendinti svarbūs dokumentai parengiami anglų kalba.
   11 straipsnis
   Finansinis auditas
   Kiekviena Šalis gali inicijuoti atskirų apskaitos dokumentų, Japonijos įgyvendinančiosios agentūros atidarytų platesnio požiūrio veiklos įgyvendinimo tikslais, auditą bet kuriuo Susitarimo galiojimo metu ir dar penkerius metus jo galiojimui pasibaigus ar jį nutraukus remdamasi dokumentais ir patikrinimais vietoje. Prireikus audito tikslais auditoriams turi būti sudaryta galimybė susipažinti su visais įgyvendinančiųjų agentūrų ir projektų vadovų turimais apskaitos ir kitais dokumentais, susijusiais su platesnio požiūrio veikla.
   4   SKYRIUS
   IŠTEKLIAI
   12 straipsnis
   Bendrieji principai
   1.   Platesnio požiūrio veiklai įgyvendinti skirti ištekliai yra:

               a)

               įnašai natūra, teikiami pagal technines specifikacijas ir Briuselio bendroje deklaracijoje bei prie jos pridėtuose dokumentuose nustatytas sąlygas, kuriuos sudaro:

                           i)

                           specifiniai komponentai, įranga, medžiagos ir kitos prekės bei paslaugos; ir

                           ii)

                           valdymo komiteto paskirti ir Šalies suteikti ekspertai dirbti projektų grupėse ir valdymo komiteto paskirti ir sekretoriatui Šalies suteikti darbuotojai; ir

               b)

               finansiniai įnašai, teikiami pagal Briuselio bendroje deklaracijoje bei prie jos pridėtuose dokumentuose nustatytas sąlygas.

         2.   Vadovaujantis kiekvienos Šalies įstatymais ir kitais teisės aktais, prie Briuselio bendros deklaracijos pridėtas dokumentas „Šalių įnašų vertės apskaičiavimas ir paskirstymas“ gali būti kasmet atnaujinamas valdymo komiteto sprendimu.
   13 straipsnis
   Mokesčiai
   1.   Šalys leidžia į savo teritoriją be muito importuoti ir iš jos eksportuoti šiam Susitarimui įgyvendinti reikalingas prekes ir užtikrina, kad prekėms nebūtų taikomi jokie kiti muitinės renkami mokesčiai ir muitai bei importo draudimai ar apribojimai. Ši dalis taikoma neatsižvelgiant į tokių reikalingų prekių kilmės šalį.
   2.   Valdymo komiteto paskirtų ir Šalies suteiktų ekspertų dirbti projektų grupėse bei valdymo komiteto paskirtų ir sekretoriatui Šalies suteiktų darbuotojų, kaip įnašo natūra pagal 12 straipsnio 1 dalies a punkto ii papunktį, atlyginimams ir kitoms tarnybinėmis pajamoms mokesčiai kitos Šalies teritorijoje netaikomi.
   14 straipsnis
   Įnašams natūra taikomos taisyklės
   1.   Visi įnašai natūra teikiami pagal viešųjų pirkimų susitarimą (toliau – viešųjų pirkimų susitarimas), dėl kurio susitaria įgyvendinančiosios agentūros pritarus atitinkamam projekto vadovui.
   2.   Tiekimo susitarime pateikiamas išsamus techninis pateiktinų įnašų aprašymas, įskaitant technines specifikacijas, tvarkaraščius, etapus, rizikos įvertinimą, pristatomus elementus ir jų priėmimo kriterijus, ir nuostatos, pagal kurias atitinkamas projekto vadovas galės vykdyti techninės priežiūros funkcijas įnašų natūra atžvilgiu. Viešųjų pirkimų susitarime visų pirma nurodoma:

               a)

               kiekvieno įnašo natūra vertė;

               b)

               įgyvendinančiosios agentūros ir projekto vadovo vaidmuo bei pareigos;

               c)

               viešųjų pirkimų procedūra;

               d)

               etapų įgyvendinimo ir pristatomų elementų priėmimo tvarkaraštis ir sąlygos;

               e)

               kokybės užtikrinimo priemonių taikymas;

               f)

               atitinkamo projekto vadovo, įgyvendinančiųjų agentūrų ir tiekime dalyvaujančių subjektų ryšius ir stebėseną reglamentuojančios procedūros;

               g)

               procedūros, kuriomis sprendžiami klausimai, susiję su viešųjų pirkimų pokyčiais, kurie gali turėti įtakos išlaidoms, tvarkaraščiui ir įgyvendinimui; ir

               h)

               galutinių pateiktų elementų priėmimas ir galimas nuosavybės perdavimas.

         3.   Komponentų, kurie yra pagal 7 straipsnio 1 dalį EURATOMO paskirtos įgyvendinančiosios agentūros (toliau – Europos įgyvendinančioji agentūra) įnašas natūra, nuosavybė yra perduodama Japonijos įgyvendinančiajai agentūrai tuo metu, kai atitinkamas projekto vadovas ir Japonijos įgyvendinančioji agentūra juos priima atitinkamoje darbų vykdymo vietoje. Japonijos įgyvendinančioji agentūra atsako už komponentų, kurie yra Europos įgyvendinančiosios agentūros įnašas natūra, pervežimą nuo įvežimo uosto iki darbų vykdymo vietos.
   4.   Ekspertų arba sekretoriato darbuotojų atveju, viešųjų pirkimų susitarimas pakeičiamas komandiravimo susitarimu. Ekspertų ir sekretoriato darbuotojų vertė yra nurodoma prie Briuselio bendrosios deklaracijos pridėtame dokumente „Šalių įnašų vertės apskaičiavimas ir paskirstymas“ ir prireikus gali būti valdymo komiteto periodiškai atnaujinama.
   5.   Kiekviena Šalis yra atsakinga už savo pasamdytiems ekspertams ir sekretoriato darbuotojams mokėtinus atlyginimus, draudimą bei kitas išmokas ir apmoka jų kelionės ir gyvenimo išlaidas, jeigu nesusitarta kitaip. Šalis, kuri priima projekto grupę ir (arba) sekretoriatą, užtikrina tinkamą ekspertų ir sekretoriato darbuotojų bei jų šeimų apgyvendinimą. Šalis, kuri priima projekto grupę ir (arba) sekretoriatą, taip pat imasi reikiamų priemonių, kad būtų sudarytos sąlygos ekspertams ir sekretoriato darbuotojams bei jų šeimoms atvykti į jos teritoriją ir paprašo savo įgyvendinančiosios agentūros pasirūpinti, kad būtų teikiamos tinkamos teisinės ir vertimo paslaugos teisinių veiksmų, kurių imamasi prieš ekspertus ir sekretoriato darbuotojus ir kurie susiję su jų pareigų vykdymu, atveju. Kiekvienos Šalies ekspertai ir sekretoriato darbuotojai, vykdydami savo pareigas kitos Šalies teritorijoje, laikosi priimančiosios įstaigos galiojančių bendrųjų ir specialiųjų darbo ir saugos taisyklių ir nuostatų, arba kaip susitarta komandiravimo susitarime.
   15 straipsnis
   Įnašų paskirstymo koregavimai
   Šalis gali pasiūlyti pakoreguoti įnašų į platesnio požiūrio veiklos projektą paskirstymą, jeigu to reikia dėl nenumatytų aplinkybių. Kai pateikiamas toks pasiūlymas, projekto vadovas, pasikonsultavęs su atitinkamu projekto komitetu, valdymo komitetui pateikia patikslintą išteklių paskirstymo projektą, kuriame išlieka tokios pačios bendros projekto išlaidos ir Šalių įnašų į tą projektą bendra pusiausvyra.
   16 straipsnis
   Finansiniai įnašai
   Visi Europos įgyvendinančiosios agentūros mokėjimai atliekami eurais. Visi Japonijos įgyvendinančiosios agentūros mokėjimai atliekami jenomis.
   17 straipsnis
   Bendros projektų grupių išlaidos
   Japonijos įgyvendinančioji agentūra apmoka kiekvienos projekto grupės bendras išlaidas pagal 7 straipsnio 3 dalį. Šiuo tikslu atitinkamo projekto vadovo prašymu Japonijos įgyvendinančioji agentūra imasi reikiamų veiksmų, laikydamasi atitinkamoje darbo programoje nustatytų aukščiausių ribų.
   5   SKYRIUS
   INFORMACIJA IR INTELEKTINĖ NUOSAVYBĖ
   18 straipsnis
   Informacijos sklaida, naudojimas ir apsauga
   1.   Šiame skyriuje:

               a)

               informacija – brėžiniai, planai, skaičiavimai, ataskaitos ir kiti dokumentai, mokslinių tyrimų ir plėtros dokumentais patvirtinti duomenys ar metodai, išradimų ir atradimų, kurie yra arba nėra intelektinės nuosavybės objektas, aprašymai; ir

               b)

               konfidenciali verslo informacija – informacija, kurioje yra techninių žinių, prekybos paslapčių arba techninės, komercinės ar finansinės informacijos, kuri:

                           i)

                           savininko buvo laikoma konfidencialia;

                           ii)

                           nėra bendrai žinoma arba jos negalima gauti iš kitų šaltinių;

                           iii)

                           nebuvo savininko perduota kitoms šalims be įpareigojimo laikyti ją konfidencialia; ir

                           iv)

                           nebuvo perduota gaunančiajai šaliai be įpareigojimo laikyti ją konfidencialia.

         2.   Vadovaudamosi šio skyriaus nuostatomis, Šalys remia kuo platesnę informacijos, parengtos įgyvendinant šį Susitarimą, sklaidą.
   3.   Pagal šio skyriaus nuostatas visa informacija, kurią parengė projektų grupių nariai vykdydami pagal šį Susitarimą jiems pavestas užduotis, be apribojimų suteikiama kiekvienai Šaliai ją naudoti branduolių sintezės – energijos šaltinio taikiam naudojimui – mokslinių tyrimų ir plėtros tikslais.
   4.   Pagal šio skyriaus nuostatas kiekvienai Šaliai suteikiama neišimtinė, neatšaukiama ir nemokama licencija visose šalyse versti, dauginti ir viešai platinti mokslines ir technines publikacijas, ataskaitas bei knygas, tiesiogiai susijusias su šio Susitarimo įgyvendinimu. Ant visų viešai platinamų pagal šio skyriaus nuostatas parengtų darbų, kurie yra autoriaus teisės subjektas, kopijų nurodomos autorių pavardės, nebent autorius aiškiai atsisako, kad jo pavardė būtų nurodyta.
   5.   Pagal šio skyriaus nuostatas visa informacija, kurią parengė įgyvendinančiosios agentūros darbuotojai vykdydami pagal šį Susitarimą jiems pavestas užduotis, be apribojimo suteikiama projektų grupėms ir kiekvienai Šaliai ją naudoti branduolių sintezės – energijos šaltinio taikiam naudojimui – mokslinių tyrimų ir plėtros tikslais.
   6.   Bet kurioje įgyvendinančiosios agentūros ar projekto vadovo iniciatyva sutartyje, sudarytoje siekiant įvykdyti jiems pagal šį Susitarimą pavestą užduotį, yra nuostatos, leidžiančios Šalims vykdyti savo įsipareigojimus pagal šį Susitarimą.
   7.   Kiekviena Šalis, vadovaudamasi savo įstatymais ir kitais teisės aktais bei įsipareigojimais trečiosioms šalims ir šio skyriaus nuostatomis, deda visas pastangas, siekdama projektų grupėms ir įgyvendinančiosioms agentūroms be apribojimų suteikti bet kurią turimą informaciją, kurios reikia pagal šį Susitarimą joms pavestoms užduotims atlikti.
   8.   Jeigu įgyvendinant šį Susitarimą pateikiama konfidenciali verslo informacija, turi būti aiškiai nurodomas toks jos pobūdis ir tokia informacija perduodama pagal konfidencialumo susitarimą. Tokios informacijos gavėjas ją naudoja šio Susitarimo įgyvendinimo tikslais ir saugo jos konfidencialumą, kaip nurodyta tame susitarime.
   19 straipsnis
   Intelektinė nuosavybė
   1.   Šiame Susitarime sąvoka „intelektinė nuosavybė“ vartojama ta reikšme, kuri apibrėžta 1967 m. liepos 14 d. Stokholme priimtos Konvencijos dėl pasaulinės intelektinės nuosavybės organizacijos įsteigimo 2 straipsnyje. Vadovaudamasi savo įstatymais ir kitais teisės aktais kiekviena Šalis užtikrina, kad kita Šalis galėtų gauti pagal šio skyriaus nuostatas suteikiamas intelektinės nuosavybės teises. Šiuo skyriumi nekeičiamas ar nepažeidžiamas teisių paskirstymas tarp Šalies ir jos piliečių. Šalis ar jos piliečiai, remdamiesi taikomais savo įstatymais ir kitais teisės aktais, patys nustato, ar intelektinės nuosavybės teisės priklausys Šaliai ar jos piliečiams.
   2.   Kai įgyvendindami šį Susitarimą projektų grupių nariai sukuria saugotiną objektą, atitinkamas projekto vadovas apie tai nedelsdamas praneša valdymo komitetui, pateikdamas rekomendaciją apie šalis, kuriose turėtų būti gauta tokios intelektinės nuosavybės apsauga. Tačiau kiekvienai Šaliai, jos įgyvendinančiajai agentūrai ar tos Šalies pasamdytiems projektų grupių nariams suteikiama teisė įgyti visas intelektinės nuosavybės teises tos Šalies teritorijoje. Valdymo komitetas nusprendžia, ar siekti tokios intelektinės nuosavybės apsaugos trečiosiose šalyse ir kokiomis priemonėmis tai padaryti. Visais atvejais, kai Šaliai, jos įgyvendinančiajai agentūrai ar tos Šalies pasamdytiems projektų grupių nariams suteikiama intelektinės nuosavybės apsauga, Šalis užtikrina, kad projektų grupių nariai, vykdydami projektų grupėms pavestas užduotis, be apribojimų galėtų naudotis ta intelektine nuosavybe.
   3.   Jeigu intelektinę nuosavybę sukuria įgyvendinančiosios agentūros darbuotojai, vykdydami pagal šį Susitarimą jiems pavestas užduotis, tos įgyvendinančiosios agentūros Šaliai, įgyvendinančiajai agentūrai ar jos darbuotojams suteikiama teisė visose šalyse įgyti visas intelektinės nuosavybės teises pagal galiojančius įstatymus ir kitus teisės aktus. Tokios įgyvendinančiosios agentūros Šalis užtikrina, kad projektų grupių nariai, vykdydami projektų grupėms pavestas užduotis, galėtų be apribojimų naudotis ta intelektine nuosavybe ir kad kitai Šaliai būtų suteikta neišimtinė, neatšaukiama ir nemokama licencija su teise į sublicencijas ją naudoti branduolių sintezės – energijos šaltinio taikiam naudojimui – mokslinių tyrimų ir plėtros tikslais.
   4.   Jeigu intelektinę nuosavybę sukūrė įgyvendinančiosios agentūros pasamdyti darbuotojai, dirbantys kitos Šalies įgyvendinančiojoje agentūroje, laikantis atitinkamų taikomų įstatymų:

               a)

               gaunančiajai Šaliai, jos įgyvendinančiajai agentūrai ar jos darbuotojams suteikiama teisė savo teritorijoje ir trečiosiose šalyse įgyti visas intelektinės nuosavybės teises; ir

               b)

               siunčiančiajai Šaliai, jos įgyvendinančiajai agentūrai ar jos darbuotojams suteikiama teisė savo teritorijoje įgyti visas intelektinės nuosavybės teises.

         5.   Kiekviena Šalis, nepažeisdama jokių išradėjų ar autorių teisių pagal taikomus įstatymus ir kitus teisės aktus, imasi reikiamų priemonių, kad būtų bendradarbiaujama su tais išradėjais ar autoriais, įskaitant įgyvendinančiosios agentūros darbuotojus, kuriems pavesta įgyvendinti šį Susitarimą. Kiekviena Šalis užtikrina, kad tiems išradėjams ar autoriams būtų išmokamos premijos ir kompensacijos pagal jos šalies įstatymus ir kitus teisės aktus.
   6.   Nepaisant 2–4 dalių, jeigu Šalis nusprendžia nesinaudoti savo teise siekti intelektinės nuosavybės apsaugos kurioje nors šalyje ar regione, ji praneša apie tai kitai Šaliai, ir ta kita Šalis gali siekti tokios apsaugos.
   20 straipsnis
   Galiojimo pabaiga arba nutraukimas
   Pasibaigus šio Susitarimo galiojimui ar jį nutraukus, pagal šį skyrių Šalims suteiktos teisės ir paskirti įsipareigojimai toliau galioja remiantis taikomais įstatymais ir kitais teisės aktais.
   6   SKYRIUS
   BAIGIAMOSIOS NUOSTATOS
   21 straipsnis
   Įsigaliojimas
   Šis Susitarimas įsigalioja nuo tos dienos, kurią Šalys pasikeičia diplomatinėmis notomis, informuodamos viena kitą apie tai, kad atliktos atitinkamos jam įsigalioti būtinos vidaus procedūros.
   22 straipsnis
   Trukmė ir nutraukimas
   1.   Šis Susitarimas galioja dešimt metų ir galioja toliau, nebent kuri nors Šalis jį nutraukia pasibaigus dešimties metų laikotarpiui arba bet kuriuo metu po to, raštu pranešdama kitai Šaliai ne mažiau kaip prieš šešis mėnesius apie savo ketinimą nutraukti šį Susitarimą.
   2.   Šis Susitarimas gali būti nutrauktas nepasibaigus jo galiojimui tik kai:

               a)

               abi Šalys su tuo sutinka;

               b)

               nutraukiamas ITER susitarimas; arba

               c)

               viena iš Šalių nustoja būti ITER susitarimo šalimi.

         3.   Šio Susitarimo galiojimo pabaiga ar nutraukimas neturi įtakos jokių pagal jį sudarytų susitarimų galiojimui ar trukmei arba bet kokioms specialioms teisėms ir įsipareigojimams pagal 5 skyriaus nuostatas.
   23 straipsnis
   Pakeitimas
   Bet kurios Šalies prašymu Šalys konsultuojasi dėl galimybės iš dalies pakeisti šį Susitarimą ir gali susitarti jį iš dalies pakeisti. Toks pakeitimas įsigalioja tą dieną, kai Šalys pasikeičia diplomatinėmis notomis, informuodamos viena kitą apie jam įsigalioti būtinų vidaus procedūrų užbaigimą.
   24 straipsnis
   Ginčų sprendimas
   Visi klausimai ar ginčai, susiję su šio Susitarimo aiškinimu ar įgyvendinimu, sprendžiami Šalims tarpusavyje konsultuojantis ir derantis.
   25 straipsnis
   Kitų ITER šalių dalyvavimas
   Kitai ITER susitarimo šaliai pareiškus ketinimą dalyvauti platesnio požiūrio veiklos projekte, projekto vadovas, pasikonsultavęs su projekto komitetu, valdymo komitetui pateikia pasiūlymą dėl tos šalies dalyvavimo tokiame projekte sąlygų. Valdymo komitetas nusprendžia dėl tos šalies dalyvavimo remdamasis projekto vadovo pasiūlymu, ir, jeigu tam pritaria Šalys pagal savo vidaus procedūras, gali sudaryti susitarimus su ta šalimi dėl tokio dalyvavimo.
   26 straipsnis
   Taikymas Euratomo atžvilgiu
   Remiantis Euratomo steigimo sutartimi, šis Susitarimas taikomas teritorijose, kuriose taikoma ta Sutartis. Remiantis ta Sutartimi ir kitais atitinkamais susitarimais, jis taip pat taikomas Šveicarijos Konfederacijai, dalyvaujančiai Euratomo branduolių sintezės programoje pilnateisės asocijuotos trečiosios šalies teisėmis.

      TAI PATVIRTINDAMI, toliau nurodyti atitinkamai Japonijos Vyriausybės ir Europos atominės energijos bendrijos tinkamai įgalioti asmenys pasirašė šį Susitarimą.
      Priimta Tokijuje, 2007 m. vasario 5 d. dviem egzemplioriais anglų ir japonų kalbomis, abu tekstai yra vienodai autentiški.

            Europos atominės energijos bendrijos vardu

         H. RICHARDSON

            Japonijos Vyriausybės vardu

         T. ASO

   I PRIEDAS
   IFMIF/EVEDA
   1 straipsnis
   Tikslas
   1.   Pagal šį Susitarimą ir savo įstatymus bei kitus teisės aktus Šalys vykdo techninio patvirtinimo ir techninio projektavimo veiklą (toliau – EVEDA) siekdamos parengti išsamų, galutinį ir visiškai integruotą tarptautinio sintezės medžiagų apšvitinimo įrenginio (toliau – IFMIF) techninį projektą ir visus duomenis, kurių reikia būsimiems sprendimams, susijusiems su IFMIF pastatymu, veikimu, eksploatavimu ir eksploatavimo nutraukimu, bei patvirtinti kiekvieno IFMIF posistemio nuolatinį ir stabilų veikimą.
   2.   Toks projektas ir duomenys yra pateikiami galutinėje projekto ataskaitoje, kurią turi priimti valdymo komitetas projekto vadovo, pasitarusio su projekto komitetu, siūlymu, ir perduodami kiekvienai Šaliai naudoti tarptautinėje bendradarbiavimo programoje arba jų nacionalinėje programoje.
   2 straipsnis
   Taikymo sritis
   1.   Siekiant įgyvendinti šio priedo 1 straipsnyje nustatytus tikslus, vykdomos šios užduotys:

               a)

               IFMIF techninio projekto sudarymas, įskaitant:

                           i)

                           išsamų IFMIF aprašymą, įskaitant tris pagrindinius jo posistemius (greitintuvai, tikslinis įrenginys ir bandymų įrenginys), statinius, įskaitant karštąsias kameras, naudojamas tikrinimui po apšvitinimo, papildomas sistemas ir saugos sistemas;

                           ii)

                           išsamius komponentų, posistemių ir statinių projektus, ypatingą dėmesį skiriant jų sąveikai ir integravimui;

                           iii)

                           įvairių tiekimo, konstravimo, surinkimo, bandymų ir atidavimo eksploatuoti etapų tvarkaraštį bei atitinkamų žmogiškųjų ir finansinių išteklių poreikių planą; ir

                           iv)

                           komponentų technines specifikacijas, kad būtų galima skelbti konkursus įvairiems elementams, reikalingiems statybos pradžiai, įsigyti;

               b)

               IFMIF statybvietės reikalavimų ir būtinų saugos bei aplinkosaugos analizių parengimas;

               c)

               programos pasiūlymas, atitinkamai nurodant preliminarias išlaidas, žmogiškuosius išteklius ir IFMIF veikimo, eksploatavimo ir eksploatavimo nutraukimo tvarkaraštį; ir

               d)

               mokslinių tyrimų ir plėtros darbų, kurių reikia a–c punktuose nurodytai veiklai atlikti, patvirtinimas, įskaitant:

                           i)

                           suprojektuoti, pastatyti ir surinkti vieno iš dviejų greitintuvų mažos energijos elektringųjų dalelių skyriaus ir pirmojo didelės energijos elektringųjų dalelių skyriaus prototipą, įskaitant elektromagnetines (radijo) bangas sukuriančius įrenginius, generatorius bei pagalbinius įrenginius, ir atlikti integruotą dalelių pluošto eksperimentą;

                           ii)

                           suprojektuoti, pagaminti ir išbandyti keičiamo dydžio modelius siekiant užtikrinti tikslinio įrenginio ir bandymų įrenginio techninį įgyvendinamumą; ir

                           iii)

                           pastatyti statinius, kuriuose bus sukonstruotas greitintuvo prototipas ir jo pagalbinės sistemos.

         2.   Projekto plane ir darbo programose bus patikslinta, kaip bus įgyvendinamos 1 dalyje nurodytos užduotys.
   3 straipsnis
   Darbų vykdymo vieta
   IFMIF/EVEDA darbų vykdymo vieta yra Rokkasho, Aomori prefektūroje.
   4 straipsnis
   Ištekliai
   Šalys suteikia išteklius, kurių reikia IFMIF/EVEDA įgyvendinti, kaip nurodyta Briuselio bendroje deklaracijoje ir prie jos pridėtuose dokumentuose.
   5 straipsnis
   Veiklos trukmė
   IFMIF/EVEDA veiklos trukmė yra šešeri metai; valdymo komiteto sprendimu šis laikotarpis gali būti pratęstas.
   6 straipsnis
   Greitintuvo komponentų nuosavybė
   Nepaisant šio Susitarimo 14 straipsnio 3 dalies, šiame straipsnyje minėti greitintuvo prototipo komponentai, kuriuos Europos įgyvendinančioji agentūra pateikia kaip įnašą natūra, lieka jos nuosavybe, ir, kai greitintuvo prototipas bus išmontuotas, ši agentūra pasirūpins, kad būtų atgal pargabenti šie komponentai:

               a)

               inžektorius;

               b)

               radijo dažnio energijos tiekimo įranga, generatoriai ir jų pagalbiniai įrenginiai; ir

               c)

               kontrolės sistema.

         II PRIEDAS
   IFERC
   1 straipsnis
   Tikslas
   Šalys, laikydamosi šio Susitarimo nuostatų ir savo įstatymų bei kitų teisės aktų, Tarptautiniame branduolių sintezės energijos mokslinių tyrimų centre (IFERC) vykdo mokslinių tyrimų ir technologinės plėtros veiklą, kuria siekiama prisidėti prie ITER projekto, kad kuo greičiau būtų pastatytas bandomasis reaktorius (toliau – DEMO).
   2 straipsnis
   Taikymo sritis
   Siekiant įgyvendinti šio priedo 1 straipsnyje nustatytus tikslus, vykdomos šios užduotys:

               a)

               DEMO sukūrimui skirtų mokslinių tyrimų ir technologijų plėtros koordinavimo centro veikla, kuria siekiama sukurti bendrą DEMO projekto pagrindą, įskaitant:

                           i)

                           seminarų ir kitų susitikimų rengimą;

                           ii)

                           mokslinės ir techninės informacijos teikimą ir keitimąsi ja;

                           iii)

                           veiklą, susijusią su konceptualiu DEMO projektu; ir

                           iv)

                           su DEMO technologijomis susijusius mokslinių tyrimų ir plėtros veiklą;

               b)

               Skaitmeninio modeliavimo centro veikla, įskaitant veiklą kuriant ir eksploatuojant superkompiuterį, kuris skirtas plataus masto imitavimo veiklai atlikti siekiant analizuoti eksperimentinius duomenis apie branduolių sintezės plazmą, parengti ITER veikimo scenarijus, numatyti ITER įrenginio eksploatacines savybes ir prisidėti prie DEMO projekto; ir

               c)

               ITER nuotolinio eksperimentinio centro veikla, skirta palengvinti aktyvų mokslininkų dalyvavimą ITER bandymuose ir plėtoti su karštosiomis tokamako plazmomis susijusius nuotolinius eksperimentinius metodus, išbandytinus su esamais įrenginiais, pvz., pažangiu superlaidžiu tokamaku, kaip numatyta III priedo 1 straipsnyje.

         3 straipsnis
   Darbų vykdymo vieta
   IFERC darbų vykdymo vieta yra Rokkasho, Aomori prefektūroje.
   4 straipsnis
   Ištekliai
   Šalys suteikia įnašus, kurių reikia IFERC veiklai įgyvendinti, kaip nurodyta Briuselio bendroje deklaracijoje ir prie jos pridėtuose dokumentuose.
   5 straipsnis
   Trukmė
   IFERC veiklos vykdymo laikotarpis yra dešimt metų; valdymo komiteto sprendimu šis laikotarpis gali būti pratęstas.
   6 straipsnis
   Superkompiuterinių sistemų tiekimo ir galimo jų nuosavybės perdavimo tvarka
   Nepaisant šio Susitarimo 14 straipsnio 3 dalies, superkompiuterinių sistemų tiekimo ir galimo jų nuosavybės perdavimo tvarką nustato valdymo komitetas remdamasis projekto planu.
   III PRIEDAS
   PAGALBINIO TOKAMAKO PROGRAMA
   1 straipsnis
   Tikslas
   1.   Šalys, laikydamosi šio Susitarimo nuostatų ir savo įstatymų bei kitų teisės aktų, vykdo pagalbinio tokamako programą (toliau – pagalbinio tokamako programa). Programoje numatyta:

               a)

               dalyvauti tobulinant Japonijos įgyvendinančiosios agentūros turimą tokamako eksperimentinę įrangą iki pažangaus superlaidaus tokamako (toliau – pažangus superlaidus tokamakas); ir

               b)

               dalyvauti jį eksploatuojant, siekiant remti ITER eksploatavimą ir su DEMO susijusius mokslinius tyrimus sprendžiant pagrindinius su ITER ir DEMO susijusius fizikos klausimus.

         2.   Pažangaus superlaidaus tokamako kūrimas ir eksploatavimas atliekamas pagal pagalbinio tokamako programą ir Japonijos nacionalinę programą. Pažangaus superlaidaus tokamako eksploatavimo galimybėmis po lygiai naudojamasi pagal nacionalinę programą ir pagalbinio tokamako programą.
   2 straipsnis
   Taikymo sritis
   1.   Siekiant įgyvendinti šio priedo 1 straipsnyje nustatytus tikslus, vykdomos šios užduotys:

               a)

               kūrimo etapas: pažangaus superlaidaus tokamako komponentų ir sistemų projektavimas, gamyba ir paties tokamako surinkimas; ir

               b)

               eksploatavimo etapas: pagalbinio tokamako programoje numatytų eksperimentų planavimas ir vykdymas.

         2.   Projekto plane ir darbo programose bus patikslinta, kaip bus įgyvendinamos 1 dalyje nurodytos užduotys, remiantis tuo, kad:

               a)

               Japonijos įgyvendinančioji agentūra pateikia konceptualaus projekto ataskaitą, kurią Šalys apsvarsto ir patvirtina, įskaitant komponentų, kuriuos Šalys pateiks pagalbinio tokamako programai įgyvendinti, funkcines specifikacijas;

               b)

               kiekviena įgyvendinančioji agentūra parengia išsamų komponentų, kuriuos jos pateiks kaip įnašą natūrą, projektą;

               c)

               Japonijos įgyvendinančioji agentūra yra atsakinga už pažangaus superlaidaus tokamako komponentų integravimą, jo bendrąjį surinkimą ir įrenginio veikimą; ir

               d)

               Euratomas turi teisę lygiomis teisėmis dalyvauti eksploatuojant pažangų superlaidų tokamaką.

         3 straipsnis
   Vykdymo vieta
   Pagalbinio tokamako programos vykdymo vieta yra Nakoje, Ibaraki prefektūroje.
   4 straipsnis
   Ištekliai
   Šalys suteikia išteklius, kurių reikia pagalbinio tokamako programai įgyvendinti, kaip nurodyta Briuselio bendroje deklaracijoje ir prie jos pridėtuose dokumentuose.
   5 straipsnis
   Veiklos trukmė
   Pagalbinio tokamako programos vykdymo laikotarpis yra dešimt metų, iš kurių trys metai skirti įrenginio atidavimui eksploatacijai ir veikimui; valdymo komiteto sprendimu šis laikotarpis gali būti pratęstas.


title: 2017 m. balandžio 27 d. Europos Parlamento sprendimas (ES, Euratomas) 2017/1612 dėl Europos mokslinių tyrimų tarybos vykdomosios įstaigos 2015 finansinių metų biudžeto įvykdymo patvirtinimo

text:
29.9.2017

               LT

               Europos Sąjungos oficialusis leidinys

               L 252/107

         EUROPOS PARLAMENTO SPRENDIMAS (ES, Euratomas) 2017/1612
   2017 m. balandžio 27 d.
   dėl Europos mokslinių tyrimų tarybos vykdomosios įstaigos 2015 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos Sąjungos 2015 finansinių metų bendrąjį biudžetą (1),

               —

               atsižvelgdamas į Europos Sąjungos 2015 finansinių metų konsoliduotąsias metines ataskaitas (COM(2016) 475 – C8-0269/2016) (2),

               —

               atsižvelgdamas į Europos mokslinių tyrimų tarybos vykdomosios įstaigos 2015 finansinių metų galutines metines ataskaitas (3),

               —

               atsižvelgdamas į Komisijos ataskaitą dėl tolesnių veiksmų, susijusių su 2014 finansinių metų biudžeto įvykdymo patvirtinimu (COM(2016) 674) ir į prie jos pridėtus Komisijos tarnybų darbo dokumentus (SWD(2016) 338, SWD(2016) 339),

               —

               atsižvelgdamas į Komisijos metinę 2015 atlikto vidaus audito ataskaitą biudžeto įvykdymą tvirtinančiai institucijai (COM(2016) 628) ir į prie jos pridėtą Komisijos tarnybų darbo dokumentą (SWD(2016) 322),

               —

               atsižvelgdamas į Audito Rūmų ataskaitą dėl Europos mokslinių tyrimų tarybos vykdomosios įstaigos 2015 finansinių metų metinių finansinių ataskaitų su Įstaigos atsakymu (4),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (5),

               —

               atsižvelgdamas į 2017 m. vasario 21 d. Tarybos rekomendaciją dėl patvirtinimo, kad vykdomosios įstaigos įvykdė 2015 finansinių metų biudžetą (05874/2017 – C8-0038/2017),

               —

               atsižvelgdamas į Sutarties dėl Europos Sąjungos veikimo 317, 318 ir 319 straipsnius,

               —

               atsižvelgdamas į Europos atominės energijos bendrijos steigimo sutarties 106a straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 62, 164, 165 ir 166 straipsnius,

               —

               atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (7), ypač į jo 14 straipsnio 3 dalį,

               —

               atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (8), ypač į jo 66 straipsnio pirmą ir antrą pastraipas,

               —

               atsižvelgdamas į 2013 m. gruodžio 17 d. Komisijos įgyvendinimo sprendimą 2013/779/ES, kuriuo įsteigiama Europos mokslinių tyrimų tarybos vykdomoji įstaiga ir panaikinamas Sprendimas 2008/37/EB (9),

               —

               atsižvelgdamas į Darbo tvarkos taisyklių 93 straipsnį ir IV priedą,

               —

               atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A8–0150/2017),

               A.

               kadangi pagal Europos Sąjungos sutarties 17 straipsnio 1 dalį Komisija vykdo biudžetą ir vadovauja programoms ir kadangi taikant Sutarties dėl Europos Sąjungos veikimo 317 straipsnį ji vykdo biudžetą bendradarbiaudama su valstybėmis narėmis savo pačios atsakomybe, atsižvelgdama į patikimo finansų valdymo principus,

               1.

               patvirtina Europos mokslinių tyrimų tarybos vykdomosios įstaigos direktoriui, kad Įstaigos 2015 finansinių metų biudžetas įvykdytas;

               2.

               išdėsto savo pastabas rezoliucijoje, kuri yra neatskiriama sprendimų dėl Europos Sąjungos 2015 finansinių metų bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis, taip pat savo 2017 m. balandžio 27 d. rezoliucijoje dėl Audito Rūmų specialiųjų ataskaitų vykdant Komisijos 2015 finansinių metų biudžeto įvykdymo patvirtinimo procedūrą (10);

               3.

               paveda Pirmininkui perduoti šį sprendimą, sprendimą dėl Europos Sąjungos 2015 finansinių metų bendrojo biudžeto įvykdymo patvirtinimo, III skirsnis – Komisija, ir rezoliuciją, kuri yra neatskiriama šių sprendimų dalis, Europos mokslinių tyrimų tarybos vykdomosios įstaigos direktoriui, Tarybai, Komisijai, ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL L 69, 2015 3 13.

      (2)  OL C 380, 2016 10 14, p. 1.

      (3)  OL C 417, 2016 11 11, p. 9.

      (4)  OL C 449, 2016 12 1, p. 157.

      (5)  OL C 380, 2016 10 14, p. 147.

      (6)  OL L 298, 2012 10 26, p. 1.

      (7)  OL L 11, 2003 1 16, p. 1.

      (8)  OL L 297, 2004 9 22, p. 6.

      (9)  OL L 346, 2013 12 20, p. 58.

      (10)  Tą dieną priimti tekstai, P8_TA(2017)0144 (žr. šio Oficialiojo leidinio p. 66).


title: 2016 m. spalio 28 d. Komisijos sprendimas dėl nemokamo programinės įrangos „SyRIO“ (Pranešimų apie incidentus vykdant naftos ir dujų operacijas jūroje teikimo sistemos) licencijavimo suteikiant Europos Sąjungos viešąją licenciją

text:
15.11.2016

               LT

               Europos Sąjungos oficialusis leidinys

               C 420/2

         KOMISIJOS SPRENDIMAS
   2016 m. spalio 28 d.
   dėl nemokamo programinės įrangos „SyRIO“ (Pranešimų apie incidentus vykdant naftos ir dujų operacijas jūroje teikimo sistemos) licencijavimo suteikiant Europos Sąjungos viešąją licenciją
   (2016/C 420/02)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. rugsėjo 19 d. Komisijos sprendimą (PV1536), kuriuo generaliniams direktoriams ir tarnybų vadovams suteikiami įgaliojimai priimti sprendimą dėl poreikio pateikti prašymą užregistruoti intelektinės nuosavybės teisių, atsirandančių vykdant veiklą ar programas, už kurias jie atsakingi, apsaugos paraišką, išduoti susijusias licencijas ir įgyti ar perduoti teises, jų atsisakyti ar nustoti jomis naudotis, o generaliniams direktoriams suteikiami su tuo susiję administracinio vykdymo įgaliojimai,
   kadangi:

               (1)

               Jungtinis tyrimų centras pagal administracinį susitarimą su Energetikos generaliniu direktoratu (Energetikos GD) sukūrė programinę įrangą, kurią vykdydamos Europos Parlamento ir Tarybos direktyvoje 2013/30/ES (1) (Jūroje vykdomos veiklos saugos direktyvoje) nustatytas reguliavimo funkcijas turi naudoti valstybių narių kompetentingos institucijos;

               (2)

               valstybių narių kompetentingos institucijos šią programinę įrangą turėtų naudoti pranešdamos Europos Komisijai informaciją apie sveikatos, saugos ar aplinkosaugos atžvilgiais svarbius incidentus ir avarijas, susijusius su naftos ir dujų įrenginiais jūroje. Tuo tikslu ir siekdamos padėti surinkti ir ištirti informaciją, kompetentingos institucijos, pasinaudodamos internetine pranešimų teikimo platforma, turėtų užtikrinti galimybę naudoti programinę įrangą operatoriams, jūroje vykdantiems jų jurisdikcijai priklausančią su nafta ir dujomis susijusią veiklą;

               (3)

               programinė įranga veikia pagal Komisijos įgyvendinimo reglamente (ES) Nr. 1112/2014 (2) nustatytus šablonus;

               (4)

               plačiai naudojant programinę įrangą būtų galima pasaulio mastu suvienodinti pranešimų apie avarijas teikimo formą ir taip pagerinti jūroje vykdomos su nafta ir dujomis susijusios veiklos saugos rodiklius. Todėl programine įranga turėtų galėti naudotis trečiųjų šalių kompetentingos institucijos, kurių jurisdikcijai priklauso jūroje vykdoma su nafta ir dujomis susijusi veikla;

               (5)

               Energetikos GD – už programinės įrangos sukūrimą ir techninę priežiūrą atsakingas generalinis direktoratas, kartu atliekantis tarnybos, kuriai pavestas sprendimų, priimamų intelektinės nuosavybės srityje, administracinis vykdymas, funkcijas, – mano, kad nemokamas programinės įrangos licencijavimas yra tinkamas, naudingas ir palankus veiklai;

               (6)

               programinę įrangą leidus naudoti pagal Europos Sąjungos viešąją licenciją (3) (EUPL), būtų sudarytos palankesnės sąlygos išplatinti programinę įrangą bei paskatinti ja naudotis ir būtų išvengta jos pasisavinimo pasinaudojant išimtinėmis teisėmis,

         NUSPRENDĖ:
   1 straipsnis
   Programinės įrangos platinimui, siekiant sudaryti sąlygas ja naudotis, ją atgaminti, plėtoti ir toliau platinti, gali būti taikomos neišimtinės nemokamos programinės įrangos licencijos (EUPL) sąlygos.
   2 straipsnis
   Šis sprendimas taip pat bus taikomas visoms būsimoms programinės įrangos laidoms ir naujoms versijoms.

      Priimta Briuselyje 2016 m. spalio 28 d.

            Komisijos vardu

         Dominique RISTORI

            Generalinis direktorius

      (1)  2013 m. birželio 12 d. Europos Parlamento ir Tarybos direktyva 2013/30/ES dėl naftos ir dujų operacijų jūroje saugos, kuria iš dalies keičiama Direktyva 2004/35/EB (OL L 178, 2013 6 28, p. 66).

      (2)  2014 m. spalio 13 d. Komisijos įgyvendinimo reglamentas (ES) Nr. 1112/2014, kuriuo nustatoma bendra jūroje esančių naftos ir dujų įrenginių operatorių ir savininkų keitimosi duomenimis apie didelių pavojų rodiklius forma ir bendra valstybių narių informacijos apie didelių pavojų rodiklius skelbimo forma (OL L 302, 2014 10 22, p. 1).

      (3)  https://joinup.ec.europa.eu/community/eupl/og_page/european-union-public-licence-eupl-v11


title: 2015 m. gruodžio 17 d. (2016 m. kovo 9 d. atnaujinta įrašius nedidelius techninius paaiškinimus) Sprendimas Nr. H8 dėl Socialinės apsaugos sistemų koordinavimo administracinės komisijos Techninės duomenų tvarkymo komisijos darbo metodų ir sudėties

text:
20.7.2016

               LT

               Europos Sąjungos oficialusis leidinys

               C 263/3

         SPRENDIMAS Nr. H8
   2015 m. gruodžio 17 d. (2016 m. kovo 9 d. atnaujinta įrašius nedidelius techninius paaiškinimus)
   dėl Socialinės apsaugos sistemų koordinavimo administracinės komisijos Techninės duomenų tvarkymo komisijos darbo metodų ir sudėties
   (2016/C 263/04)
   SOCIALINĖS APSAUGOS SISTEMŲ KOORDINAVIMO ADMINISTRACINĖ KOMISIJA,
   atsižvelgdama į 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo (1) 72 straipsnį, pagal kurį Administracinė komisija skatina ir plėtoja valstybių narių bendradarbiavimą modernizuodama informacijos mainų procedūras, ypač pritaikydama informacijos srautą tarp institucijų keitimuisi informacija elektroniniu būdu, atsižvelgiant į duomenų tvarkymo plėtrą kiekvienoje valstybėje narėje, ir priima bendrąsias duomenų tvarkymo paslaugų struktūros taisykles, ypač dėl saugumo ir standartų naudojimo, ir nustato tų paslaugų bendrosios dalies teikimo nuostatas;
   atsižvelgdama į Reglamento (EB) Nr. 883/2004 73 straipsnį, pagal kurį Administracinė komisija įsteigia Techninę duomenų tvarkymo komisiją, kuri teikia ataskaitas ir pagrįstą nuomonę Administracinei komisijai prieš šiai priimant sprendimus remiantis 72 straipsnio d dalimi, ir nustato jos darbo metodus bei sudėtį,
   NUSPRENDĖ:
   1 straipsnis
   1.   Administracinė komisija įsteigia Reglamento (EB) Nr. 883/2004 73 straipsnio 1 dalyje numatytą Techninę duomenų tvarkymo komisiją. Ji vadinama Technine komisija.
   2.   Techninės komisijos funkcijos išdėstytos Reglamento (EB) Nr. 883/2004 73 straipsnio 2 dalyje.
   3.   Techninės komisijos įgaliojimus konkrečioms užduotims atlikti nustato Administracinė komisija, kuri prireikus gali padaryti šių užduočių pakeitimų.
   2 straipsnis
   1.   Techninę komisiją sudaro du nariai iš kiekvienos valstybės narės, kurių vienas yra paskiriamas nuolatiniu nariu, o kitas – jo pakaitiniu nariu.
   2.   Informaciją apie paskyrimus Administracinės komisijos sekretoriatui pateikia valstybių narių Vyriausybių atstovai Administracinėje komisijoje.
   3.   Narius Techninės komisijos posėdžiuose gali lydėti vienas ar daugiau papildomų ekspertų, kai to reikia dėl nagrinėjamų klausimų pobūdžio.
   4.   Kiekvieną delegaciją paprastai gali sudaryti ne daugiau kaip keturi asmenys.
   5.   Europos Komisijos atstovas Administracinėje komisijoje arba jo paskirtas asmuo Techninėje komisijoje dalyvauja kaip konsultantas.
   6.   Europos Komisijos atstovas Administracinėje komisijoje, jo pakaitinis narys ar bet kuris kitas Administracinės komisijos sekretoriato paskirtas asmuo gali dalyvauti visuose Techninės komisijos ar jos ad hoc darbo grupių posėdžiuose. Be to, šiuose posėdžiuose gali dalyvauti kitų Europos Komisijos departamentų atstovai, kai tai susiję su nagrinėtinu klausimu.
   7.   Administracinės komisijos sekretoriato narys dalyvauja visuose Techninės komisijos ir jos ad hoc darbo grupių posėdžiuose.
   3 straipsnis
   1.   Techninei komisijai po pusmetį pirmininkauja valstybės narės, kurios atstovas pirmininkauja Administracinei komisijai tuo pačiu laikotarpiu, nuolatinis narys arba kitas paskirtas pareigūnas.
   2.   Jeigu pirmininkas negali dalyvauti Techninės komisijos posėdyje, jo pareigas atlieka pakaitinis narys.
   3.   Techninės komisijos pirmininkas sekretoriatui gali duoti bet kokius nurodymus dėl šauktinų posėdžių ir Techninės komisijos užduotims priklausančios veiklos vykdymo.
   4 straipsnis
   Techninei komisijai sušaukti sekretoriatas, pasitaręs su Techninės komisijos pirmininku, likus bent 10 darbo dienų iki posėdžio išsiunčia kvietimus nariams ir Europos Komisijos atstovui.
   5 straipsnis
   Techninė komisija prireikus priima ataskaitas ir pagrįstas nuomones, remdamasi techniniais dokumentais ir tyrimais. Ji gali prašyti nacionalinių administracijų bet kokios informacijos, kurią mano esant reikalingą jos užduotims tinkamai įvykdyti.
   6 straipsnis
   1.   Techninė komisija gali sudaryti ad hoc darbo grupes iš nedidelio skaičiaus asmenų, kurios spręstų konkrečius klausimus ir teiktų pasiūlymus Techninei komisijai.
   Techninė komisija rašytiniu įgaliojimu apibūdina tokioms darbo grupėms priskirtas užduotis ir jų įvykdymo tvarkaraštį.
   2.   Ad hoc darbo grupėms pirmininkauja asmuo, kurį paskiria Techninės komisijos pirmininkas, pasikonsultavęs su Europos Komisijos atstovu, arba, jei tai neįmanoma, valstybės, kurios atstovas pirmininkauja Administracinei komisijai, atstovaujantis ekspertas.
   3.   Ad hoc darbo grupės pirmininkas kviečiamas į Techninės komisijos posėdį, kurio metu yra svarstoma tos ad hoc darbo grupės ataskaita.
   7 straipsnis
   Paskirtasis Administracinės komisijos sekretoriato narys rengia ir organizuoja Techninės komisijos posėdžius.
   8 straipsnis
   1.   Ataskaitas ir pagrįstas nuomones priima visi Techninės komisijos nariai paprasta balsų dauguma; kiekvienai valstybei narei turint vieną balsą, kuris priklauso nuolatiniam nariui arba, jeigu jo nėra, jo pakaitiniam nariui. Techninės komisijos ataskaitose arba pagrįstose nuomonėse privalo būti nurodyta, ar jos buvo priimtos vieningai ar paprasta balsų dauguma. Jose mažumos atveju privaloma išdėstyti mažumos išvadas arba išlygas.
   2.   Kai Techninės komisijos nuolatinis narys eina pirmininko pareigas, vietoje jo balsuoja jo pakaitinis narys.
   3.   Bet kuris nuo balsavimo susilaikęs dalyvaujantis narys pirmininko yra kviečiamas išdėstyti susilaikymo priežastis.
   4.   Kai susilaiko dalyvaujančių narių dauguma, laikoma, kad balsavimui pateiktas pasiūlymas nebuvo apsvarstytas.
   5.   Techninė komisija gali nuspręsti priimti ataskaitas ir pagrįstas nuomones taikydama rašytinę procedūrą, jei dėl tokios procedūros buvo susitarta ankstesnio Techninės komisijos posėdžio metu.
   Šiuo tikslu pirmininkas pateikia Techninės komisijos nariams tekstą, dėl kurio bus balsuojama. Nariams suteikiamas mažiausiai 10 darbo dienų terminas, per kurį jie turi galimybę pareikšti, kad atmeta pasiūlytą tekstą arba susilaiko nuo balsavimo. Nurodytu laikotarpiu negauti atsakymai bus laikomi balsavimu „už“.
   Pirmininkas taip pat gali nuspręsti pradėti rašytinę procedūrą tuo atveju, jei ankstesniame Techninės komisijos posėdyje nebuvo pasiektas susitarimas. Tokiu atveju tik rašytinis pritarimas pasiūlytam tekstui skaičiuojamas kaip balsavimas „už“ ir suteikiamas mažiausiai 15 darbo dienų terminas.
   Pasibaigus suteiktam terminui, pirmininkas nariams praneša balsavimo rezultatus. Jei už sprendimą balsavo reikiamas skaičius asmenų, jis laikomas priimtu paskutinę narių balsavimui skirto termino dieną.
   6.   Jei rašytinės procedūros metu Techninės komisijos narys pasiūlo iš dalies pakeisti tekstą, pirmininkas:

               a)

               5 dalyje nustatyta tvarka iš naujo pradeda rašytinę procedūrą, pateikdamas nariams siūlomas pataisas arba

               b)

               atšaukia rašytinę procedūrą, kad šį klausimą būtų galima apsvarstyti per kitą posėdį.

         Pirmininkas pasirenka sprendimo variantą, kuris tuo atveju jam atrodo tinkamiausias.
   7.   Jei Techninės komisijos narys, dar nepasibaigus nustatytam terminui, pageidauja, kad siūlomas tekstas būtų nagrinėjamas per Techninės komisijos posėdį, rašytinė procedūra nutraukiama.
   Šis klausimas nagrinėjamas per artimiausią Techninės komisijos posėdį.
   9 straipsnis
   1.   Kiekvieno Techninės komisijos posėdžio laikiną darbotvarkę sudaro sekretoriatas, pasikonsultavęs su Techninės komisijos pirmininku.
   Prieš siūlydamas įtraukti klausimą į darbotvarkę, sekretoriatas gali prireikus paprašyti atitinkamų delegacijų dėl šio klausimo pareikšti savo nuomonę raštu.
   Preliminarią darbotvarkę iš esmės sudaro klausimai, dėl kurių prašymą pateikė narys ar Europos Komisijos atstovas.
   2.   Preliminari darbotvarkė išsiunčiama Techninės komisijos nariams ir 2 straipsnio 6 dalyje nurodytiems asmenims likus bent 15 darbo dienų iki posėdžio. Persvarstyta darbotvarkės versija gali būti išsiųsta likus 5 darbo dienų iki posėdžio.
   Su darbotvarkės klausimais susiję dokumentai, dėl kurių reikia priimti sprendimus ar pateikti nuomones atitinkamame posėdyje, iš esmės turėtų būti pateikiami likus bent 10 darbo dienų iki posėdžio. Tai netaikoma dokumentams, kuriuose pateikiama bendro pobūdžio informacija ir kurių nereikia tvirtinti, išskirtinėmis aplinkybėmis ir kitais atvejais, dėl kurių Techninė komisija gali susitarti pagal 14 straipsnį.
   3.   Kiekvieno posėdžio pradžioje Techninė komisija patvirtina posėdžio darbotvarkę.
   Siekdama, kad į darbotvarkę įtrauktų bet kurį kitą preliminarioje darbotvarkėje nenumatytą klausimą, Techninė komisija privalo balsuoti vieningai.
   10 straipsnis
   1.   Administracinės komisijos sekretoriatas parengia Techninės komisijos posėdžių protokolus. Protokolus tvirtina Techninė komisija.
   2.   Protokolo tekstas anglų kalba bus išsiųstas delegacijoms peržiūrėti likus ne mažiau kaip vienam mėnesiui iki kito Techninės komisijos posėdžio.
   Protokolo vertimai pateikiami kuo greičiau po to, kai į tekstą anglų kalba įtraukiami visi pakeitimai, dėl kurių susitarta.
   3.   Protokolo savo gimtąja kalba negavę nariai gali pasilikti teisę jo galutinai nepatvirtinti tol, kol negauna protokolo savo gimtąja kalba.
   11 straipsnis
   1.   Techninė komisija po kiekvieno posėdžio pateikia Administracinei komisijai raštišką savo veiklos ir pasiekimų ataskaitą.
   2.   Techninės komisijos pirmininkas Administracinės komisijos posėdžiuose pristato Techninės komisijos veiklos ataskaitą, jei taip prašo Administracinės komisijos pirmininkas.
   12 straipsnis
   Visus Techninės komisijos siūlomus veiksmus, kurių išlaidas turės padengti Europos Komisija, tvirtina šios institucijos atstovas.
   13 straipsnis
   Ataskaitos, pagrįstos nuomonės, darbotvarkės, ir visi kiti dokumentai, kuriais grindžiama Techninės komisijos veikla, bus rengiami anglų kalba.
   14 straipsnis
   Jei tai reikalinga, Techninė komisija gali vieningai nutarti toliau išsamiai patikslinti dabartines Darbo tvarkos taisykles.
   15 straipsnis
   Šis sprendimas skelbiamas Europos Sąjungos oficialiajame leidinyje. Jis taikomas nuo jo paskelbimo datos.
   16 straipsnis
   Šiuo sprendimu pakeičiamas 2009 m. birželio 12 d. Sprendimas Nr. H2.

            Administracinės komisijos pirmininkas

         Claude EWEN

      (1)  OL L 166, 2004 4 30, p. 1.


title: 2015 m. balandžio 29 d. Europos Parlamento sprendimas (ES) 2015/1665 dėl Europos narkotikų ir narkomanijos stebėsenos centro 2013 finansinių metų biudžeto įvykdymo patvirtinimo

text:
2015 9 30

               LT

               Europos Sąjungos oficialusis leidinys

               L 255/271

      EUROPOS PARLAMENTO SPRENDIMAS (ES) 2015/1665
      2015 m. balandžio 29 d.
      dėl Europos narkotikų ir narkomanijos stebėsenos centro 2013 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos narkotikų ir narkomanijos stebėsenos centro 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl Europos narkotikų ir narkomanijos stebėsenos centro 2013 finansinių metų metinių finansinių ataskaitų su Centro atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad Centras įvykdė 2013 finansinių metų biudžetą (05304/2015 – C8-0054/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 208 straipsnį,

                  —

                  atsižvelgdamas į 2006 m. gruodžio 12 d. Europos Parlamento ir Tarybos reglamentą (EB) Nr. 1920/2006 dėl Europos narkotikų ir narkomanijos stebėsenos centro (5), ypač į jo 15 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (6),

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (7), ypač į jo 108 straipsnį,

                  —

                  atsižvelgdamas į Darbo tvarkos taisyklių 94 straipsnį ir į V priedą,

                  —

                  atsižvelgdamas į Biudžeto kontrolės komiteto pranešimą ir į Piliečių laisvių, teisingumo ir vidaus reikalų komiteto nuomonę (A8-0068/2015),

         1.

            patvirtina Europos narkotikų ir narkomanijos stebėsenos centro direktoriui, kad Centro 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos narkotikų ir narkomanijos stebėsenos centro direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL C 442, 2014 12 10, p. 201.

         (2)  Žr. 1 išnašą.

         (3)  OL L 248, 2002 9 16, p. 1.

         (4)  OL L 298, 2012 10 26, p. 1.

         (5)  OL L 376, 2006 12 27, p. 1.

         (6)  OL L 357, 2002 12 31, p. 72.

         (7)  OL L 328, 2013 12 7, p. 42.


title: 2009 m. liepos 27 d. Tarybos sprendimas dėl Europos cheminių medžiagų agentūros Valdančiosios tarybos nario skyrimo

text:
31.7.2009

               LT

               Europos Sąjungos oficialusis leidinys

               C 178/12

      TARYBOS SPRENDIMAS

   2009 m. liepos 27 d.
   dėl Europos cheminių medžiagų agentūros Valdančiosios tarybos nario skyrimo
   2009/C 178/09
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą (1), ypač į jo 79 straipsnį,
   kadangi:

               (1)

               Reglamento (EB) Nr. 1907/2006 79 straipsnyje numatyta, kad Taryba Europos cheminių medžiagų agentūros Valdančiosios tarybos nariais turėtų skirti po vieną atstovą iš kiekvienos valstybės narės.

               (2)

               2007 m. birželio 7 d. sprendimu (2) Taryba paskyrė Europos cheminių medžiagų agentūros Valdančiosios tarybos 27 narius.

               (3)

               Prancūzijos Vyriausybė informavo Tarybą ketinanti pakeisti Prancūzijos atstovą Valdančiojoje taryboje ir pateikė naujo atstovo, kuris turėtų būti paskirtas laikotarpiui iki 2013 m. gegužės 31 d., kandidatūrą,

         NUSPRENDĖ:
   1 straipsnis
   Prancūzijos pilietė Catherine MIR, gimusi 1955 m. vasario 20 d., skiriama Europos cheminių medžiagų agentūros Valdančiosios tarybos nare vietoj Odile GAUTHIER laikotarpiui nuo 2009 m. rugpjūčio 1 d. iki 2013 m. gegužės 31 d.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2009 m. liepos 27 d.

            Tarybos vardu

            Pirmininkas

         C. BILDT

      (1)  OL L 396, 2006 12 30, p. 1.

      (2)  OL C 134, 2007 6 16, p. 6.


title: 2012/17/ES: 2011 m. gruodžio 14 d. Tarybos sprendimas, kuriuo nustatoma pozicija, kurios atitinkamose Pasaulio prekybos organizacijos instancijose Europos Sąjunga turi laikytis dėl Rusijos Federacijos stojimo į PPO

text:
10.1.2012

               LT

               Europos Sąjungos oficialusis leidinys

               L 6/6

         TARYBOS SPRENDIMAS
   2011 m. gruodžio 14 d.
   kuriuo nustatoma pozicija, kurios atitinkamose Pasaulio prekybos organizacijos instancijose Europos Sąjunga turi laikytis dėl Rusijos Federacijos stojimo į PPO
   (2012/17/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               1993 m. birželio mėn. Rusijos Federacijos Vyriausybė pateikė prašymą prisijungti prie Marakešo susitarimo, kuriuo įsteigiama Pasaulio prekybos organizacija(PPO) pagal to susitarimo XII straipsnį;

               (2)

               siekiant susitarti dėl Rusijos Federacijai ir visoms PPO narėms priimtinų stojimo sąlygų, 1993 m. birželio 16 d. įsteigta Rusijos Federacijos stojimo į PPO darbo grupė;

               (3)

               Sąjungos vardu Komisija vedė derybas dėl visapusiškų Rusijos Federacijos rinkos atvėrimo ir kitų reglamentuojamojo pobūdžio įsipareigojimų, atitinkančių Sąjungos poreikius ir tikslus bei Rusijos Federacijos išsivystymo lygį;

               (4)

               šie įsipareigojimai yra įtraukti į Rusijos Federacijos stojimo į PPO protokolą;

               (5)

               tikimasi, kad įstojimas į PPO turės teigiamo ir ilgalaikio poveikio ekonomikos reformų procesui ir tvariam vystymuisi Rusijos Federacijoje;

               (6)

               todėl Stojimo protokolas turėtų būti patvirtintas;

               (7)

               PPO steigimo susitarimo XII straipsnyje nustatyta, kad dėl stojimo sąlygų turi susitarti stojančioji šalis ir PPO, o stojimo sąlygas PPO vardu tvirtina PPO ministrų konferencija. PPO steigimo susitarimo IV straipsnio 2 dalyje nustatyta, kad kai nevyksta Ministrų konferencijos susirinkimai, jos funkcijas vykdo Generalinė taryba;

               (8)

               todėl reikia nustatyti poziciją, kurios Sąjunga turi laikytis dėl Rusijos Federacijos stojimo į PPO atitinkamose PPO instancijose – Ministrų konferencijoje arba Generalinėje taryboje,

         PRIĖMĖ ŠĮ SPRENDIMĄ:
   1 straipsnis
   Pozicija, kurios atitinkamose Pasaulio prekybos organizacijos instancijose Europos Sąjunga turi laikytis dėl Rusijos Federacijos stojimo į PPO, yra pritarti stojimui.
   2 straipsnis
   Šis sprendimas įsigalioja jo priėmimo dieną.

      Priimta Ženevoje 2011 m. gruodžio 14 d.

            Tarybos vardu

            Pirmininkas

         M. NOGAJ


title: 2013 m. balandžio 11 d. Komisijos sprendimas, kuriuo, siekiant užtikrinti ES vidaus saugumą, sukuriama kovos su neteisėta prekyba šaunamaisiais ginklais ekspertų grupė (Šaunamųjų ginklų ekspertų grupė)

text:
13.4.2013

               LT

               Europos Sąjungos oficialusis leidinys

               C 107/4

         KOMISIJOS SPRENDIMAS
   2013 m. balandžio 11 d.
   kuriuo, siekiant užtikrinti ES vidaus saugumą, sukuriama kovos su neteisėta prekyba šaunamaisiais ginklais ekspertų grupė (Šaunamųjų ginklų ekspertų grupė)
   2013/C 107/05
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               pastaraisiais metais Europos Sąjungos vidaus saugumo politika buvo tobulinama. Lisabonos sutarties nuostatos dėl vidaus saugumo suteikė galimybę plėtoti vidaus saugumo strategiją, grindžiamą bendrų veiksmų, kuriais siekiama spręsti bendras saugumo problemas, skatinimu (1);

               (2)

               Stokholmo programoje „Atvira ir saugi Europa piliečių labui ir saugumui“ pabrėžta, kad neteisėta prekyba šaunamaisiais ginklais kelia grėsmę ES vidaus saugumui (2);

               (3)

               siekiant užtikrinti, kad spręsdama klausimus, susijusius su neteisėta prekyba šaunamaisiais ginklais, susijusiais pavojais saugumui ir besikeičiančiais kompetentingų institucijų reikalavimais, Komisija galėtų naudotis ekspertų specialiosiomis žiniomis, būtina sudaryti šios srities ekspertų grupę ir apibrėžti jos uždavinius bei struktūrą;

               (4)

               grupė turėtų padėti veiklos lygmeniu plėtoti ir skleisti geriausios patirties gaires kovos su neteisėta prekyba šaunamaisiais ginklais srityje ir peržiūrėti šių gairių veiksmingumą;

               (5)

               grupę turėtų sudaryti vidaus saugumo srities ekspertai, įskaitant šaunamųjų ginklų gamintojus, tyrėjus ir kitus asmenis, kurie, Komisijos nuomone, gali suteikti vertingų specialiųjų žinių, galinčių padėti Komisijai rengti pasiūlymus dėl teisėkūros procedūra priimamų aktų ir politikos iniciatyvas, kuriais būtų patobulintos kovos su neteisėta prekyba šaunamaisiais ginklais priemonės ir užtikrintas ES vidaus saugumas;

               (6)

               reikėtų nustatyti grupės narių turimos informacijos atskleidimo taisykles;

               (7)

               asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3);

               (8)

               tikslinga nustatyti penkerių metų šio sprendimo taikymo laikotarpį. Komisija tinkamu laiku apsvarstys, ar tikslinga taikymo laikotarpį pratęsti,

         PRIĖMĖ ŠĮ SPRENDIMĄ:
   1 straipsnis
   Dalykas
   Siekiant užtikrinti ES vidaus saugumą, sukuriama kovos su neteisėta prekyba šaunamaisiais ginklais ekspertų grupė (toliau – grupė).
   2 straipsnis
   Uždaviniai
   1.   Grupė:

               a)

               sudaro galimybę diskutuoti ir dalytis patirtimi dėl esamų ir būsimų kovos su neteisėta prekyba šaunamaisiais ginklais priemonių, taip pat dalytis patirtimi ir geriausios praktikos pavyzdžiais su neteisėta prekyba šaunamaisiais ginklais susijusiais klausimais, kad padėtų Komisijai rengti pasiūlymus dėl teisėkūros procedūra priimamų aktų ir politikos iniciatyvas kovai su šiuo nusikaltimu pagerinti;

               b)

               keičiasi informacija apie technologijų, susijusių su šaunamaisiais ginklais, taip pat valstybių narių kompetentingų vidaus saugumo institucijų teisėtų reikalavimų pokyčius, kurie aktualūs taikant ES teisės aktus ir atitinkamas tarptautinių konvencijų dėl neteisėtos prekybos nuostatas;

               c)

               stebi kovos su neteisėta prekyba šaunamaisiais ginklais politikos raidą ir nustato kompetentingų teisėsaugos institucijų nacionaliniu ir tarpvalstybiniu lygmenimis patiriamus sunkumus įgyvendinant ES teisės aktus ir atitinkamas tarptautinių konvencijų nuostatas;

               d)

               nustato geriausią su kova su neteisėta prekyba šaunamaisiais ginklais susijusią praktiką.

         2.   Grupės veikla nedaro poveikio pagal Direktyvą 91/477/EEB su pakeitimais, padarytais Direktyva 2008/51/EB, jau sukurtai šaunamųjų ginklų nacionalinių ekspertų kontaktinei grupei, kuri turi išimtinę kompetenciją aptarti šiomis direktyvomis reglamentuojamus klausimus, susijusius su teisėta prekyba civilinės paskirties šaunamaisiais ginklais.
   3 straipsnis
   Konsultavimasis
   Komisija gali konsultuotis su grupe visais neteisėtos prekybos šaunamaisiais ginklais klausimais, susijusiais su sunkių nusikaltimų prevencija, tyrimu, nustatymu ir patraukimu baudžiamojon atsakomybėn už juos.
   4 straipsnis
   Narystė ir narių skyrimas
   1.   Ekspertų grupės nariai yra:

               a)

               valstybių narių teisėsaugos institucijos (iki devynių narių);

               b)

               ekspertai iš universitetų, mokslinių tyrimų institutų ir nevyriausybinių organizacijų (iki trijų narių);

               c)

               Europos šaunamųjų ginklų gamintojų asociacijos (iki dviejų narių);

               d)

               Europos policijos biuras (vienas narys).

         2.   1 dalies a ir d punktuose nurodytos valstybių narių institucijos ir Europos policijos biuras skiria savo atstovus. 1 dalies b punkte nurodytus narius individualiai skiria Vidaus reikalų GD generalinis direktorius, paskelbus kvietimą teikti paraiškas tapti ekspertų grupės nariais. 1 dalies c punkte nurodytus narius skiria Vidaus reikalų GD generalinis direktorius, paskelbus kvietimą teikti paraiškas. Ekspertų grupės nariai skiriami penkeriems metams. Jie eina pareigas, kol į jų vietą nepaskiriami kiti nariai, arba iki kadencijos pabaigos. Jų kadencija gali būti pratęsta.
   Gali būti paskirta tiek pat 1 dalies b ir c punktuose nurodytų narių pakaitinių narių, kiek skiriama pačių narių. Pakaitiniai nariai skiriami laikantis tų pačių sąlygų, kaip ir skiriant nuolatinius narius; pakaitiniai nariai automatiškai pakeičia nedalyvaujančius arba pareigų negalinčius eiti narius. Jei narys ir jo pakaitinis narys nedalyvauja arba negali eiti pareigų, nariai, pritarus grupės pirmininkui, gali paskirti ekspertus, kurie jiems atstovaus posėdžiuose.
   3.   Nebegalinčius veiksmingai dalyvauti ekspertų grupės svarstymuose, atsistatydinusius arba nesilaikančius Sutarties 339 straipsnyje nustatytų sąlygų narius likusį kadencijos laikotarpį gali pakeisti nauji nariai.
   4.   Individualiai paskirti nariai veikia nepriklausomai ir vadovaujasi viešaisiais interesais.
   5.   Grupės narių vardai ir pavardės skelbiami Komisijos ekspertų grupių ir kitų panašių subjektų registre (toliau – registras).
   6.   Asmens duomenys renkami, tvarkomi ir skelbiami pagal Reglamentą (EB) Nr. 45/2001.
   5 straipsnis
   Veikla
   1.   Grupei pirmininkauja Komisijos atstovas.
   2.   Komisijos tarnyboms sutikus, specifiniams klausimams nagrinėti pagal grupės nustatytas veiklos sąlygas gali būti sudaryti pogrupiai. Tokie pogrupiai panaikinami, kai tik įvykdo jiems pavestas užduotis.
   Komisijos atstovas gali kviesti grupės arba pogrupio darbe ad hoc pagrindu dalyvauti grupei nepriklausančius ekspertus, įskaitant Europos išorės veiksmų tarnybos atstovus, turinčius specialiųjų žinių kuriuo nors darbotvarkės klausimu.
   3.   Grupės nariai ir jų atstovai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų įpareigojimų saugoti profesinę paslaptį, taip pat Komisijos saugumo taisyklių, susijusių su ES įslaptintos informacijos apsauga, kurių tekstas pateikiamas Komisijos sprendimo 2001/844/EB priede (4). Jeigu šių įpareigojimų nesilaikoma, Komisija gali imtis visų tinkamų priemonių.
   4.   Grupių ir pogrupių posėdžiai rengiami Komisijos patalpose. Komisija teikia sekretoriato paslaugas. Grupės ir jos pogrupių posėdžiuose gali dalyvauti kiti Komisijos pareigūnai, besidomintys grupėse svarstomais klausimais.
   5.   Vadovaudamasi standartinėmis Komisijos priimtomis darbo tvarkos taisyklėmis, grupė priima savo darbo tvarkos taisykles.
   Grupės pirmininkas apie grupės darbą praneša Europos išorės veiksmų tarnybai.
   6.   Komisija suteiks galimybę susipažinti su visais atitinkamais dokumentais (pvz., darbotvarkėmis, protokolais ir dalyvių pareiškimais) Komisijos ekspertų grupių ir kitų panašių subjektų registre arba jame pateikdama nuorodą į specialią interneto svetainę, kurioje galima rasti informaciją. Turėtų būti numatytos sistemingo dokumentų skelbimo išimtys, jeigu paviešinus dokumentą būtų pakenkta viešajam arba privačiajam interesui, kaip apibrėžta Reglamento (EB) Nr. 1049/2001 4 straipsnyje.
   6 straipsnis
   Posėdžių išlaidos
   1.   Grupės nariams už jų teikiamas paslaugas neatlyginama.
   2.   Dalyvaujančių asmenų patirtas su grupės veikla susijusias kelionės ir pragyvenimo išlaidas pagal galiojančias Komisijos nuostatas kompensuoja Komisija.
   3.   Šios išlaidos kompensuojamos neviršijant pagal metinę išteklių skyrimo procedūrą skirtų asignavimų.
   7 straipsnis
   Taikymas
   Šis sprendimas taikomas iki 5 metų po priėmimo.

      Priimta Briuselyje 2013 m. balandžio 11 d.

            Komisijos vardu

         Cecilia MALMSTRÖM

            Komisijos narė

      (1)  OL C 115, 2008 5 9.

      (2)  OL C 115, 2010 5 4.

      (3)  OL L 8, 2001 1 12, p. 1.

      (4)  OL L 317, 2001 12 3, p. 1.


title: 2015 m. balandžio 29 d. Europos Parlamento sprendimas (ES) 2015/1683 dėl Europos gyvenimo ir darbo sąlygų gerinimo fondo 2013 finansinių metų biudžeto įvykdymo patvirtinimo

text:
2015 9 30

               LT

               Europos Sąjungos oficialusis leidinys

               L 255/328

      EUROPOS PARLAMENTO SPRENDIMAS (ES) 2015/1683
      2015 m. balandžio 29 d.
      dėl Europos gyvenimo ir darbo sąlygų gerinimo fondo 2013 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos gyvenimo ir darbo sąlygų gerinimo fondo 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl Europos gyvenimo ir darbo sąlygų gerinimo fondo 2013 finansinių metų metinių finansinių ataskaitų su Fondo atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad Fondas įvykdė 2013 finansinių metų biudžetą (05304/2015 – C8–0054/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 208 straipsnį,

                  —

                  atsižvelgdamas į 1975 m. gegužės 26 d. Tarybos reglamentą (EEB) Nr. 1365/75 dėl Europos gyvenimo ir darbo sąlygų gerinimo fondo įsteigimo (5), ypač į jo 16 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (6),

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (7), ypač į jo 108 straipsnį,

                  —

                  atsižvelgdamas į Darbo tvarkos taisyklių 94 straipsnį ir į V priedą,

                  —

                  atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A8–0092/2015),

         1.

            patvirtina Europos gyvenimo ir darbo sąlygų gerinimo fondo direktoriui, kad Fondo 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos gyvenimo ir darbo sąlygų gerinimo fondo direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL C 442, 2014 12 10, p. 275.

         (2)  Žr. 1 išnašą.

         (3)  OL L 248, 2002 9 16, p. 1.

         (4)  OL L 298, 2012 10 26, p. 1.

         (5)  OL L 139, 1975 5 30, p. 1.

         (6)  OL L 357, 2002 12 31, p. 72.

         (7)  OL L 328, 2013 12 7, p. 42.


title: 2012/581/ES: 2012 m. gegužės 10 d. Europos Parlamento sprendimas dėl Europos jūrų saugumo agentūros 2010 finansinių metų sąskaitų uždarymo

text:
17.10.2012

               LT

               Europos Sąjungos oficialusis leidinys

               L 286/220

         EUROPOS PARLAMENTO SPRENDIMAS
   2012 m. gegužės 10 d.
   dėl Europos jūrų saugumo agentūros 2010 finansinių metų sąskaitų uždarymo
   (2012/581/ES)
   EUROPOS PARLAMENTAS,

               —

               atsižvelgdamas į Europos jūrų saugumo agentūros 2010 finansinių metų galutines metines finansines ataskaitas,

               —

               atsižvelgdamas į Audito Rūmų ataskaitą dėl Europos jūrų saugumo agentūros 2010 finansinių metų metinių finansinių ataskaitų su Agentūros atsakymais (1),

               —

               atsižvelgdamas į 2012 m. vasario 21 d. Tarybos rekomendaciją (06083/2012 – C7-0051/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2002 m. birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (3), ir ypač į jo 19 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A7-0137/2012),

               1.

               pritaria Europos jūrų saugumo agentūros 2010 finansinių metų sąskaitų uždarymui;

               2.

               paveda Pirmininkui perduoti šį sprendimą Europos jūrų saugumo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 366, 2011 12 15, p. 52.

      (2)  OL L 248, 2002 9 16, p. 1.

      (3)  OL L 208, 2002 8 5, p. 1.

      (4)  OL L 357, 2002 12 31, p. 72.


title: 2003 m. lapkričio 27 d. Tarybos sprendimas 2003/847/TVR dėl naujų sintetinių narkotikų 2C-I, 2C-T-2, 2C-T-7 ir TMA-2 kontrolės priemonių ir baudžiamųjų sankcijų

text:
Svarbus teisinis pranešimas

|

32003D0847

Oficialusis leidinys L 321 , 06/12/2003 p. 0064 - 0065

		Tarybos sprendimas 2003/847/TVR2003 m. lapkričio 27 d.dėl naujų sintetinių narkotikų 2C-I, 2C-T-2, 2C-T-7 ir TMA-2 kontrolės priemonių ir baudžiamųjų sankcijųEUROPOS SĄJUNGOS TARYBA,atsižvelgdama į Europos bendrijos steigimo sutartį,atsižvelgdama į 1997 m. birželio 16 d. Tarybos priimtus Bendruosius veiksmus 97/396/TVR dėl keitimosi informacija apie naujus sintetinius narkotikus, jų pavojų įvertinimo ir kontrolės [1], ypač į jo 5 straipsnio 1 dalį,atsižvelgdama į Italijos Respublikos iniciatyvą,kadangi:(1) pasitarime, kurį globojo Europos narkotikų ir narkomanijos stebėsenos centro mokslinis komitetas, buvo parengtos 2C-I (2,5-dimetoksi-4-jodfenetilamino), 2C-T-2 (2,5-dimetoksi-4-etiltiofenetilamino), 2C-T-7 (2,5-dimetoksi-4-(n)-propiltiofenetilamino), TMA-2 (2,4,5-trimetoksiamfetamino) rizikos įvertinimo ataskaitos,(2) 2C-I, 2C-T-2, 2C-T-7 ir TMA-2 yra amfetamino dariniai, sandaros savybėmis primenantys feniletilaminus, kuriems yra priskiriamas haliucinogeninis ir stimuliuojantis veikimas. Bendrijoje nebuvo pranešta apie mirtinus arba nemirtinus intoksikacijos atvejus, siejamus su 2C-I, 2C-T-2, 2C-T-7 ir TMA-2. Tačiau 2C-I, 2C-T-2, 2C-T-7 ir TMA-2 yra haliucinogeniniai narkotikai, kurių galimi rizikos veiksniai yra bendri visoms haliucinogeninėms medžiagoms, pvz., 2C-B, DOB, TMA ir DOM, kurios jau yra įtrauktos į 1971 m. Jungtinių Tautų psichotropinių medžiagų konvencijos I arba II sąrašą. Todėl negalima atmesti ūmaus arba lėtinio toksinio poveikio rizikos.(3) 2C-I, 2C-T-2, 2C-T-7 ir TMA-2 šiuo metu nėra įtrauktos į jokį 1971 m. Jungtinių Tautų psichotropinių medžiagų konvencijos sąrašą.(4) 2C-I ir 2C-T-2 šiuo metu kontroliuoja penkios valstybės narės pagal nacionalinius narkotikų kontrolės teisės aktus; 2C-T-7 ir TMA-2 kontroliuojamos keturiose valstybėse narėse.(5) 2C-I, 2C-T-2, 2C-T-7 ir TMA-2 neturi gydomosios vertės arba pramoninio panaudojimo.(6) 2C-I buvo identifikuota keturiose valstybėse narėse; 2C-T-2 ir 2C-T-7 buvo identifikuota šešiose valstybėse narėse; TMA-2 buvo identifikuota penkiose valstybėse narėse. Šiuo metu viena valstybė narė pranešė apie vieną neteisėtos tarptautinės prekybos 2C-T-2 atvejį, į kurią buvo įtrauktos dvi valstybės narės; apie neteisėtą tarptautinę prekybą 2C-I, 2C-T-7 ir TMA 2 nebuvo pranešta. Trijose valstybėse narėse buvo uždėtas areštas laboratorijoms, gaminančioms 2C-I, 2C-T-2, 2C-T-7 ir TMA-2. Didelio kiekio tarpinio pirmtako 2C-H konfiskavimas vienoje iš valstybių narių ir dokumentai leidžia daryti prielaidą apie 2C-I gamybą. Prekyboje galima gauti pagrindinių cheminių pirmtakų 2C-I, 2C-T-2, 2C-T-7 ir TMA-2 gaminti.(7) Dėl 2C-I, 2C-T-2, 2C-T-7 ir TMA-2 valstybės narės turėtų taikyti kontrolės priemones ir baudžiamąsias sankcijas, kaip numatyta jų teisės aktuose, vykdant įsipareigojimus pagal 1971 m. Jungtinių Tautų psichotropinių medžiagų konvenciją, įtrauktų į jos I arba II sąrašą,PRIĖMĖ ŠI SPRENDIMĄ:1 straipsnisValstybės narės imasi visų būtinų priemonių, kad pagal jų nacionalinę teisę 2C-I (2,5-dimetoksi-4-jodfenetilaminui), 2C-T-2 (2,5-dimetoksi-4-etiltiofenetilaminui), 2C-T-7 (2,5-dimetoksi-4-(n)-propiltiofenetilaminui), TMA-2 (2,4,5-trimetoksiamfetaminui) būtų taikomos kontrolės priemones ir baudžiamosios sankcijos, vykdant įsipareigojimus pagal 1971 m. Jungtinių Tautų psichotropinių medžiagų konvenciją, įtrauktų į jos I arba II sąrašą.2 straipsnisPagal Bendrųjų veiksmų 97/396/TVR 5 straipsnio 1 dalies trečią pastraipą valstybės narės turi imtis 1 straipsnyje nurodytų priemonių per tris mėnesius nuo šio sprendimo įsigaliojimo datos.Per šešis mėnesius nuo šio sprendimo įsigaliojimo datos valstybės narės praneša Tarybos Generaliniam Sekretoriatui ir Komisijai apie įgyvendintas priemones.3 straipsnisŠis sprendimas skelbiamas Europos Sąjungos oficialiajame leidinyje.Jis įsigalioja kitą dieną nuo jo paskelbimo.Priimta Briuselyje, 2003 m. lapkričio 27 d.Tarybos varduPirmininkasR. Castelli[1] OL L 167, 1997 6 25, p. 1.--------------------------------------------------